Hoe om jou skuld in 2019 te hanteer - Jou Geld | Solidariteit WêreldJou Geld | Solidariteit Wêreld
Tuis › Artikels › Hoe om jou skuld in 2019 te hanteer
Hoe om jou skuld in 2019 te hanteer
Dinsdag | 29 Januarie | 2019
Desember is verby en jy het heel waarskynlik 'n hele spul nare skuld aangegaan deur vakansie te hou en lustig Kers-inkopies te doen. Miskien het hierdie skuld alreeds bestaan voordat jy dit vererger het met jou Desember-uitgawes.
Eerstens, jy kan troos vind in die feit dat jy beslis nie die enigste is nie. Baie mense in Suid-Afrika en wêreldwyd, trap in dieselfde slaggat en moet nou 'n berg skuld en verantwoordelikhede aanspreek met 'n baie dun Januarie-begroting.
Moenie te sleg voel nie. Daar is maniere waarop jy hierdie skuld kan afwerk, maar dit sal motivering, vasbyt en dissipline vereis. Uiteindelik, wanneer hierdie skuld verminder is, sal jy vryer voel, met meer selfvertroue. Lees dus verder as dit is hoe jy in 2019 wil voel.
“Werk oortyd, kry 'n deeltydse werk, verkoop sommige van jou besittings – doen wat ook al nodig is om meer kontant in te bring. Gebruik al hierdie ekstra inkomste om jou skuld te delg,” skryf Erin Huffstetler op die persoonlike finansies-webwerf The Balance.
Dit klink vanselfsprekend, maar vir die meeste van ons is dit nogal 'n groot uitdaging en makliker gesê as gedaan. Baie van ons se tyd en energie is al uitgeput en die versoeking is groot om die ekstra geld eerder te gebruik om nuwe klere te koop, skoolfonds te betaal of die huis op te knap – in plaas daarvan om dit vir 'n vervelige doel soos om skuld af te betaal te gebruik, wat mens in elk geval nie kan sien nie.
Dit is nogtans nie onmoontlik nie en die meeste van ons kan, deur 'n redelike poging aan te wend, dit laat werk. Om besittings te verkoop bedoel vir seker nie om van items ontslae te raak wat jy werklik nodig het nie. Om in jou garage rond te krap mag egter 'n paar waardevolle items na vore bring wat jy nooit regtig gebruik nie. Waarom nie 'n bietjie ekstra kontant verdien terwyl jy terselfdertyd 'n plek opruim wat 'n deeglike skoonmaak broodnodig het nie? Jy kan ook van ongewenste geskenke ontslae raak deur hulle te verkoop.
Baie van ons beskik oor meer as een vaardigheid wat met vrug aangewend kan word. Dink na oor hoe jy jou huidige stel vaardighede kan gebruik om ekstra geld te verdien, of leer 'n nuwe vaardigheid aan. Onderwysers kan ekstra klasse in hulle vakke aanbied en die vryskut-ekonomie is vinnig besig om voltydse personeel te vervang. Daar is 'n magdom geleenthede en dit kan die begin wees van 'n hele nuwe loopbaan of sake-onderneming op die kantlyn.
National Debt Advisors (NDA) adviseer dat as jy tot jou ore toe in skuld is en iets daaromtrent wil doen, moet jy nie aanhou doen wat jy tot nou toe gedoen het nie. Hulle stel heel slim voor dat jy met die klein dingetjies begin. As jy elke dag jou middagete en koffie koop, probeer jou eie te maak en gaan slegs een keer per week so 'n uitgawe aan.
Die klein uitgawes maak saak, maar ook die grotes, soos om die aanskaf van 'n duur nuwe motor uit te stel totdat jou skuld afbetaal is.
Dit is waarskynlik nie moontlik om alle luukse uitgawes te elimineer nie want die lewe moet ook plesier verskaf. Maar gaan sit en maak 'n lys van aankope wat eenvoudig goedkoper kan wees. Volgens Huffstetler beteken dit ook om slimmer te koop. “Daag jouself uit om die beste prys moontlik te kry op alles wat jy koop. Hou dop vir uitverkopings en wat dit ook al verg om 'n slag te slaan. Maak dit 'n speletjie en kyk hoe min jy op noodsaaklikhede kan spandeer!”
Laastens, bêre jou kredietkaarte en bestee meer tyd tuis in plaas daarvan om uit te eet en inkopies te doen. Dit mag nie so prettig wees nie, maar dit elimineer baie versoekings en verlaag jou brandstofverbruik. Jy sal jouself later bedank.
Stephanie Steinberg, skrywer by US News and World Report, sê ons moet ons kredietkaarte se rentekoerse van hoogste tot laagste rangskik en dan die hoogste een eerste takel. “Deur die balans op die hoogste rentekoers eerste te betaal verhoog jy jou betaling op die kredietkaart met die hoogste jaarlikse persentasiekoers terwyl jy voortgaan om die minimum betaling op die res van jou kredietkaarte te maak,” skryf voormalige bydraer tot My Money, Hitha Herzog in dieselfde publikasie.
Hierdie advies word onteenseglik beaam deur NDA, maar die caveat is om nie met jou ander verpligtinge agter te raak nie.
Maak dit pret
Hoe gaaf dit ook al mag wees om 'n skuld ten volle te delg, sê Steinberg jy sal nie jou skuld vinniger afbetaal as jy dit as 'n vorm van straf beskou nie. Beloon jouself binne perke (bv. om te gaan fliek) as jy sekere mylpale bereik het en beskou sodanige belonings as aansporing.
Erin Huffstetler, 10 December 2017, “7 ways to redirect money to pay off your debt”, https://www.thebalance.com/how-to-eliminate-debt-quickly-1388089.
National Debt Advisors, 12 November 2018, “The do’s and don’ts of getting out of debt quickly”, https://nationaldebtadvisors.co.za/get-out-of-debt-quickly/.
Stephanie Steinberg, 10 May 2017, “10 easy ways to pay off debt”, https://money.usnews.com/money/personal-finance/articles/2017-05-10/10-easy-ways-to-pay-off-debt.
Ek het 'n testament, maar is dit geldig?
SASSA ─ hoe weet jy of jy kwalifiseer?
Maandag | 04 Maart | 2019
Saboteer jy jou eie geluk?
Dinsdag | 19 Februarie | 2019
Hoe begroot ek in hierdie tye?
Moenie skuld jou Valentyn maak nie